Document ID: 32013D0167

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Απριλίου 2013 για την τροποποίηση του παραρτήματος I της απόφασης 2004/211/ΕΚ όσον αφορά την καταχώριση για το Μεξικό στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ένωση [κοινοποιηθείσα υπό τον αριθμό C(2013) 1794] (Κείμενο που παρουσιάζει ενδιαφέρον για τον ΕΟΧ) (2013/167/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α), Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 12 παράγραφοι 1 και 4, την εισαγωγική φράση του άρθρου 19 και τα στοιχεία α) και β) του άρθρου 19, Εκτιμώντας τα ακόλουθα: (1) Η οδηγία 92/65/ΕΟΚ καθορίζει τους όρους που εφαρμόζονται στις εισαγωγές, μεταξύ άλλων, σπέρματος, ωαρίων και εμβρύων ιπποειδών στην Ένωση. Οι όροι αυτοί πρέπει να είναι τουλάχιστον ισοδύναμοι με τους όρους που εφαρμόζονται στο εμπόριο μεταξύ κρατών μελών. (2) Η οδηγία 2009/156/ΕΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση. Προβλέπει ότι οι εισαγωγές ιπποειδών στην Ένωση επιτρέπονται μόνο από τρίτες χώρες οι οποίες είναι απαλλαγμένες από την τύπου Βενεζουέλας εγκεφαλομυελίτιδα των ιπποειδών για περίοδο δύο ετών. (3) Η απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (3), περιέχει κατάλογο τρίτων χωρών ή περιοχών των χωρών αυτών, όπου εφαρμόζεται διοικητική διαίρεση σε περιφέρειες (περιφερειοποίηση), από τις οποίες τα κράτη μέλη οφείλουν να επιτρέπουν την εισαγωγή ιπποειδών και σπέρματος, ωαρίων και εμβρύων ιπποειδών, και αναφέρει τους άλλους όρους που εφαρμόζονται στις εν λόγω εισαγωγές. Ο κατάλογος αυτός περιέχεται στο παράρτημα I της απόφασης 2004/211/ΕΚ. (4) Από τον κατάλογο του παραρτήματος I της απόφασης 2004/211/ΕΚ προκύπτει ότι επιτρέπονται από το Μεξικό, με εξαίρεση τις πολιτείες Chiapas, Oaxaca, Tabasco και Veracruz, η προσωρινή αποδοχή εγγεγραμμένων ίππων, η επανείσοδος εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις έπειτα από την προσωρινή εξαγωγή τους, οι εισαγωγές εγγεγραμμένων ιπποειδών και ιπποειδών για αναπαραγωγή και κρεατοπαραγωγή και οι εισαγωγές σπέρματος, ωαρίων και εμβρύων ιπποειδών. (5) Τον Σεπτέμβριο του 2012 η Επιτροπή δημοσίευσε την τελική της έκθεση για τον έλεγχο που διενήργησε στο Μεξικό, από τις 17 έως τις 27 Απριλίου 2012, προκειμένου να επανεξετάσει τους ελέγχους της υγείας των ζώων και τις διαδικασίες πιστοποίησης που εφαρμόζονται για τις εξαγωγές ζώντων ιπποειδών και σπέρματος ιπποειδών στην Ευρωπαϊκή Ένωση (4). Στην εν λόγω έκθεση επισημαίνονται ορισμένες σημαντικές ελλείψεις όσον αφορά τους ελέγχους τους σχετικούς με τη διακίνηση των ιπποειδών μέσα στην εν λόγω τρίτη χώρα και, επομένως, όσον αφορά την τήρηση της καθορισμένης περιφερειοποίησης, τις εγγυήσεις για τη φυσαλιδώδη στοματίτιδα και τη λοιμώδη αναιμία των ιπποειδών, καθώς επίσης την έγκριση και την εποπτεία των κέντρων συλλογής σπέρματος ιπποειδών. Οι εν λόγω ελλείψεις δεν αντιμετωπίστηκαν επαρκώς από τις αρμόδιες αρχές του Μεξικού στην απάντησή τους στις συστάσεις που διατυπώθηκαν στην έκθεση ελέγχου της Επιτροπής και την εν συνεχεία παρακολούθηση της υλοποίησής τους. (6) Η κατάσταση αυτή ενδέχεται να θέσει σε κίνδυνο την υγεία των ιπποειδών της Ένωσης και, ως εκ τούτου, οι εισαγωγές ιπποειδών και σπέρματος, ωαρίων και εμβρύων ιπποειδών από το Μεξικό δεν θα πρέπει να επιτρέπονται. (7) Επομένως, η καταχώριση για την εν λόγω τρίτη χώρα στο παράρτημα I της απόφασης 2004/211/ΕΚ θα πρέπει να τροποποιηθεί. (8) Συνεπώς, η απόφαση 2004/211/ΕΚ θα πρέπει να τροποποιηθεί ανάλογα. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα I της οδηγίας 2004/211/ΕΚ, η καταχώριση για το Μεξικό αντικαθίσταται από τα εξής: «MX Μεξικό MX-0 Ολόκληρη η χώρα D - - - - - - - - -» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 3 Απριλίου 2013.

Classification Labels:
105
986
703
36

Label Descriptions:
{"105": "ΚΤΗΝΟΤΡΟΦΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2442
711
2119
3584
2106
6205
2711
614
5962
1105
4069
7207
1615

EuroVoc IDs (Expanded): 2442
711
2119
3584
2106
6205
2711
614
5962
1105
4069
7207
1615

Dataset Source: meu

Split: test